钦定古今图书集成/理学汇编/经籍典/第090卷 > 《京氏易传跋》毛晋
## 钦定古今图书集成/理学汇编/经籍典/第090卷 > 《京氏易传跋》毛晋

汉时有两京房，皆治《易》。一为梁人焦延寿弟子，成帝
时人，以明灾异得幸；一为淄川杨何弟子，宣帝时人，
出为齐郡太守。颜师古亦谓别是一人，非延寿弟子，
为课吏法者，或“书”字误耳。按段嘉、姚平、乘弘诸家所
传京氏之学，迺受焦氏学者。《易传》四卷，亦其所作，卷
帙多寡不同，晁氏言之详矣。至郁林太守注本，向传
四卷，后有《杂占条例法》一卷，今止存三卷，所亡实多。
但京氏以积算占候为主，卦气用六日七分。叶石林
病其言庞杂。朱子又云：“动便算得，静便算不得。”石显
赞言：“已动不能先几远害”，岂占算独未灼然耶？隐湖
毛晋识。